Escobar dhe Lajçak në Prishtinë dhe Beograd me 24 e 25 gusht
Të dërguarit amerikan dhe evropian, Gabriel Escobar dhe Miroslav Lajçak do të qëndrojnë në Prishtinë dhe Beograd në përpjekje për të nxitur një pajtim mes palëve rrdeth përdorimit të dokumenteve të identifikimit dhe targave të makinave.
Të dërguarit amerikan dhe evropian për Ballkanin Perëndimor dhe bisedimet Kosovë – Serbi, Gabriel Escobar dhe Miroslav Lajçak, do të qëndrojnë në Prishtinë e Beograd të mërkurën dhe të enjten e kësaj jave. Një zëdhënës i Bashkimit Evropian i tha Zërit të Amerikës se vizita e tyre është në vazhdën e përpjekjeve për të shënuar përparim drejt një marrëveshjeje që do të shmangte tensionet në terren, të cilat pasuan reagimet serbe ndaj vendimit të qeverisë së Kosovës për zbatimin e reciprocitetit mbi përdorimin e dokumenteve të identifikimit dhe targave të makinave. “Në vazhdimësi të takimeve të javës së kaluar, shefi i politikës së jashtme të Bashkimit Evropian, Borell, ka kërkuar nga i dërguari i BE-së Miroslav Lajcak të udhëtojë në Kosovë dhe Serbi (me 24 dhe 25 gusht) për të shënuar përparim në arritjen e një marrëveshjeje me të cilën pajtohen të dyja palët, për të shmangur rikthimin e tensioneve në teren. Në misionin e tij, zoti Lajcak do të shoqërohet nga i derguari amerikan për bisedimet, Gabriel Escobar”, thuhet në përgjigjen e zyrtarit të Bashkimit Evropian. Takimi i së enjtes së kaluar në Bruksel ndërmjet kryeministrit të Kosovës, Albin Kurti dhe presidentit serb, Aleksandar Vuçiç, nuk shënoi ndonjë përparim. Por, shefi i politikës së jashtme të Bashkimit Evropian, Josep Borell, u zotua se përpjekjet do të vazhdojnë, duke theksuar se palët janë pajtuar për vazhdimin e diskutimeve. Presidenti i Serbisë, Aleksandar Vuçiç tha të dielen se është i vendosur të kërkoj një zgjidhje kompromisi me Kosovën për përdorimin e dokumenteve të identifikimit dhe targave të makinave brenda dhjetë ditëve, duke ju referuar 1 shtatorit kur qeveria e Kosovës pritet të rinisë zbatimin e masave të reciprocitetit për këtë çështje. Por paralajmëroi se serbët e Kosovës mund të largohen nga të gjitha institucionet nëse nuk gjendet zgjidhje për shqetësimet e tyre. Të hënën nuk pati ndonjë reagim të qeverisë së Kosovës, e cila të enjten tha se kishte diskutuar për dy çështje, kuadrin e përgjithshëm të marrëveshjes përfundimtare dhe për targat e dokumentet serbe. Nga zyra e kryeministrit Kurti, thanë për Zërin e Amerikës se ai pritet të flasë më gjerësisht për bisedimet e javës së kaluar këtë të mërkurë në mbledhjen e qeverisë. Bisedimet në Bruksel që filluan 11 vjet më parë, synojnë një marrëveshje për normalizimin e marrëdhënieve ndërmjet të dyja vendeve. Serbia llogaritë në përkrahjen e Rusisë në kundërshtimin ndaj pavarësisë së Kosovës të cilën e njohin Shtetet e Bashkuara dhe vendet kryesore perëndimore. Normalizimi është kusht për të dyja palët që të përparojnë drejt integrimeve evropiane.